वैज्ञानिक हंस ओर्स्टेड ने बताया कि विद्युत-धारा से चुम्बकीय क्षेत्र का निर्माण हो जाता है। इस प्रेक्षण से मायकल फैराडे बहुत उत्तेजित हुए। वे सोचने लगे कि जिस तरह विद्युत से चुम्बकत्व की प्राप्ति होती है क्या उसी तरह चुम्बकत्व से विद्युत की प्राप्ति नहीं हो सकती? उन्होंने इस सोच को आधार बनाकर भिन्न-भिन्न तरीकों से कई प्रयोगों को अनेक बार किया लेकिन सफलता नहीं मिल रही थी। एक दिन अचानक उन्होंने देखा कि गेल्वेनोमीटर से सम्बद्ध तार से बने लूप के पास चुम्बक लाने अथवा दूर ले जाते समय लूप में विद्युत प्रवाहित होती है जिसे गेल्वेनोमीटर के विक्षेप से पहचाना जा सकता है। इस तरह इस अवलोकन ने वैज्ञानिकों को विद्युत उत्पादन हेतु एक सर्वथा नवीन रास्ता सुझा दिया और वह यह कि या तो प्रत्यावर्ती चुम्बकीय क्षेत्र में चालक को रखकर अथवा समान चुम्बकीय क्षेत्र में चालक को घुमाकर विद्युत ऊर्जा प्राप्त की जा सकती है।